Skautasamband Íslands sendir skauturum , félögum og landsmönnum öllum óskir um farsælt komandi ár og þakkir fyrir samstarfið á árinu sem er að líða . Í lok árs er tilefni til þess að líta yfir farinn veg og rifja upp þann árangur sem skautarar okkar hafa sýnt á árinu . Fimm íslenskir skautarar tóku þátt á International Childrens Games sem fóru fram í Lake Placid í Bandaríkjunum 6. – 11. janúar . Tveir skautarar fóru fyrir ÍBA þær Júlía Rós Viðarsdóttir og Freydís Jóna Jing Bergsveinsdóttir . Frá ÍBR fóru þrír skautarar ; Aníta Núr Magnúsdóttir , Herdís Heiða Jing Guðjohnsen og Rebekka Rós Ómarsdóttir . Íþróttabandalögin stóðu að vali þátttakenda á sínum vegum . Íslandsmet á RIG 2019 Reykjavíkurleikarnir ( RIG ) fóru fram í Skautahöllinni í Laugardal 1. – 3. febrúar . Það er alltaf gaman að sjá rjómann af íslensku skautafólki keppa við mjög frambærilega erlenda skautara . Íslenskir skautarar voru á verðlaunapalli bæði í Advanced Novice Girls , þar sem Júlía Rós Viðarsdóttir var í öðru sæti , og í Junior Ladies , þar sem Aldís Kara Bergsdóttir var í öðru sæti og Marta María Jóhannsdóttir í því þriðja . Á mótinu fékk Aldís Kara hæstu stig sem íslenskur skautari hefur fengið í keppni og setti þar með nýtt Íslandsmet í Junior Ladies . Norðurlandamót – íslenskt stigamet Skautasambandið sendi níu keppendur til þátttöku á Norðurlandamótinu sem var að þessu sinni haldið í Lynköping í Svíþjóð . Júlía Rós Viðarsdóttir var í 16. sæti í flokki Advanced Novice Girls , hæst íslensku skautaranna í þeim flokki . Aldís Kara Bergsdóttir var í 12. sæti í flokki Junior Ladies með 103.52 stig sem eru hæstu stig íslensks skautara í junior á Norðurlandamóti . Eva Dögg Sæmundsdóttir var eini íslenski keppandinn í flokki Senior Ladies og endaði hún í 15. sæti . Á mótið sendi ÍSS einnig dómara og tæknifólk þær Maríu Fortescue , dómara , Ásdísi Rós Clark , tæknisérfræðing , og Sunnu Björk Mogensen , DVO . Á mótinu fór einnig fram Norðurlandamótaþing ( e. Nordic Meeting ) sem er árlegur fundur . Á þessum fundi var tekin sú ákvörðun að opna Junior flokkana , líkt og hefur verið með Senior flokkana síðan árið 2011 . Sem þýðir að öll landssambönd sem eru aðili að Alþjóða skautasambandinu ( ISU ) hafa leyfi til þess að skrá keppendur á mótið . Við þessa breytingu munu stigin sem keppendur fá í þessum flokki gilda til þátttöku á Heimsmeistaramóti Unglinga ( Junior Worlds ) og inn á heimslista ISU . Marta María Jóhannsdóttir var fulltrúi ÍSS á Evrópuhátíð Ólympíuæskunnar EYOF sem fram fór í Sarajevo í Bosníu og Herzegovínu . Marta María hélt út ásamt 11 öðrum ungum íþróttamönnum í alpagreinum , skíðagöngu og snjóbretti . Hátíðin er öll hin glæsilegasta og mikið um að vera og standa íslensku keppendurnir vel við bakið á hver öðrum . Marta María endaði í 21. sæti . Háskólaleikarnir Eva Dögg Sæmundsdóttir tók þátt á Háskólaleikunum , Universiade 2019 , sem fram fóru í Krasnoyarsk í Síberíu . Þetta er í fyrsta sinn sem Íslendingur tekur þátt á leikunum . Keppendur þurfa að vera háskólanemendur frá viðurkenndri menntastofnum og í námi er leiðir að útskrift , diplómanámi eða hliðstæðu . Það er því í ærnu að snúast að sameina háskólanám með fullri íþróttaiðkun ásamt því að sjá um allan undirbúning og koma fram sem sendinefnd Íslands í ofanálag . 20 . Skautaþing Skautasambands Íslands Skautaþingið var að þessu sinni haldið á Hótel B59 í Borgarnesi . Fyrir þingið fór fram málþing um Siðareglur og hegðunarviðmið í íþróttum sem var í umsjón Maríu Fortescue , þáverandi framkvæmdastjóra ÍSS . Að því loknu hófst svo skautaþingið og var þar kosin ný stjórn og varastjórn . Á þinginu fengu tveir sjálfboðaliðar viðurkenningu fyrir framlag sitt til mótamála og starfs félaganna . Það voru þær Hildur Arnardóttir og Margrét Rún Karlsdóttir . Ákveðið var að á 20. þinginu yrðu tekin upp heiðursverðlaun í formi silfur og gullmerkja og heiðursstjörnu . Ákveðið var að veita Elísabetu Eyjólfsdóttur , fyrsta formanni ÍSS , silfurmerki ÍSS . Að loknu þingi færðu fundargestir sig fram í anddyri hótelsins þar sem boðið var upp á drykk . Hátíðarkvöldverður hófst klukkan 18:00 þar sem góður hópur þinggesta naut samveru fram á kvöld . Kristín Valdís Örnólfsdóttir var ungur sendiherra ÍSÍ á EYOF 2019 Sumarleikar Evrópuæskunnar 2019 ( EYOF ) fóru fram í Baku , Azerbaijan . Kristín Valdís var valin sem ungur sendiherra ( Young Ambassador ) fyrir Ísland . Þetta er þriðja árið sem Young Ambassador verkefnið er haldið og er aðal markmið þess að upplýsa ungt íþróttafólk um gildi Olympíuleikanna en þau eru virðing , vinátta og ágæti ( respect , friendship , excellence ) . Bikarmótaröð ÍSS Í stað þess að halda eitt Bikarmót hefur ÍSS ákveðið að setja af stað Bikarmótaröð . Haustmót , Vetrarmót og Vormót eru hluti af Bikarmótaröðinni og verða Bikarmeistarar krýndir í lok Vormóts . Bikarmeistaratitillinn verður veittur stigahæsta félaginu í lok tímabilsins , byggt á árangri allra skautara . Fulltrúar Íslands árið 2019 á JGP voru Aldís Kara Bergsdóttir , sem keppti í Lake Placid í Bandaríkjunum , og Marta María Jóhannsdóttir , sem keppti í Gdansk í Póllandi . María Fortescue fór sem dómari fyrir Íslands hönd til Lake Placid og Halla Björg Sigurþórsdóttir dæmdi í Gdansk . Aldís Kara felldi nokkur met á mótaröðinni . Fyrir stutta prógramið fékk hún 39.28 stig , fyrir frjálsa fékk hún 67.15 stig og heildarstigin urðu 106.43 . Allt eru þetta stigamet íslensks skautara á JGP og bætti hún öll met Viktoríu Lindar Björnsdóttur frá því í fyrra . Dagana 10. – 11. október fór fram Evrópumót Special Olympics í Espoo í Finnlandi . Mótið er haldið samhliða Finlandia Trophy , sem er hluti af Challenger Series hjá ISU þar sem keppt er í einstaklings skautum , para skautum , ísdansi og samhæfðum skautum . Þetta er í fyrsta sinn sem Special Olympics keppnisflokkar eru hluti af Finlandia Trophy Mótið er eitt það elsta og virtasta á dagatali ISU og aldrei áður hafa verið íslenskir skautarar meðal keppenda . Fulltrúar Íslands á mótinu voru þær Védís Harðardóttir , Nína Margrét Ingimarsdóttir og Gabriella Árnadóttir . Samhliða mótinu var haldið námskeið fyrir dómara og tæknifólk . Er þetta í fyrsta sinn sem nýtt dómarakerfi er notað , en tækninefnd Special Olympics International hefur síðustu þrjú árin unnið að uppfærslu á dómarakerfinu úr gamla 6.0 kerfinu yfir í aðlagaða útgáfu af alþjóða dómarakerfi ISU ( IJS ) . Fulltrúi ÍSS á námskeiðinu var Svava Hróðný Jónsdóttir , en hún hefur starfað með tækninefnd SOI að uppfærslunni á kerfinu . Aldís Kara með ISU TES lágmörk fyrir Junior Worlds í stutta prógramminu Halloween Cup fór fram í Búdapest í Ungverjalandi dagana 16. – 18. október . ÍSS sendi til þátttöku fjóra keppendur þær Eydísi Gunnarsdóttur og Júlíu Rós Viðarsdóttur í Advanced Novice og þær Aldísi Köru Bergsdóttur og Mörtu Maríu Jóhannsdóttur í Junior Ladies . Lágmörkin inn á ISU Junior Worlds eru 23.00 tæknistig ( e.TES ) í stuttu prógrammi og 38.00 tæknistig í frjálsu prógrammi . Ná þarf þessum stigum á alþjóðlegu móti á lista ISU , en ekki þarf að ná þeim á sama móti . Með framkvæmd sinni á mótinu náði Aldís Kara Bergsdóttir 23.22 tæknistigum . Hún er annar skautarinn til þess að ná tæknistigunum í stuttu prógrammi , en Kristín Valdís Örnólfsdóttir náði þeim á RIG 2018 . Samanlagt fékk Aldís Kara 108.61 stig og tryggði sér 15. sætið á mótinu . Aldís Kara með Íslandsmet á Vetrarmóti ÍSS Aldís Kara setti hvert metið í Junior á fætur öðru á árinu og var Vetrarmót ÍSS þar engin undantekning . Fyrir stutta prógramið fékk hún 44.95 stig sem er bæting um þrjú stig . Fyrra metið átti hún sjálf frá Vormóti ÍSS í apríl . Hún bætti einnig stigametið í frjálsa prógraminu um 0.74 stig frá því að hún setti það sjálf á Haustmóti ÍSS í september með 82.74 stigum . Það þarf því ekki að tíunda að heildarstig hennar uppá 127.69 er heildarstigamet og hvorki meira né minna en um heil 11.60 stig . Fyrra metið átti hún einnig sjálf frá Haustmótinu . Metin eru öll stigamet í Junior sem og hæstu stig sem skautari hefur fengið á landsvísu . Íslandsmeistari í flokki Advanced Novice er Júlía Rós Viðarsdóttir með næstum mínuslaust frjáls prógram . Aldís Kara Bergsdóttir átti í harðri baráttu við Viktoríu Lind Björnsdóttir um Íslandsmeistaratitilinn í flokki Junior Ladies og sigraði að lokum með 6 stiga mun . Á árinu sem er að líða voru ótal met slegin og ný skref tekin á öllum vígstöðum . Það má með sanni segja að árið 2019 hafi verið framfaraár innan listskautaíþróttarinnar á Íslandi . Íslenskir skautarar hafa staðið sig vel bæði á innlendum og erlendum vettvangi og verður spennandi að sjá hvað nýtt ár ber í skauti sér .